STANOVISKO

k navrhovanej činnosti/stavbe „Vodozádržné opatrenia v obci Kolíňany“ vypracované na základe jej odborného posúdenia v súlade s ustanovením § 16a ods. 3 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov 

Okresný úrad Nitra, odbor starostlivosti o životné prostredie, Štefánikova trieda 69, 949 01 Nitra v súlade s ustanovením § 16a ods. 3 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov listom č. OU-NR-OSZP2-2021/010915-003 zo dňa 01.02.2021 (evid. č. VÚVH – RD 308/2019, zo dňa 02.02.2021) sa obrátil na Výskumný ústav vodného hospodárstva Bratislava ako odborné vedecko-výskumné pracovisko vodného hospodárstva poverené ministrom životného prostredia Slovenskej republiky výkonom primárneho posúdenia významnosti vplyvu realizácie nových rozvojových projektov na stav útvarov povrchovej vody a stav útvarov podzemnej vody vo vzťahu k plneniu environmentálnych cieľov a vydávaním stanoviska o potrebe posúdenia nového rozvojového projektu podľa § 16 ods. 6 písm. b) vodného zákona, ktorý je transpozíciou článku 4.7 rámcovej smernice o vode (RSV), so žiadosťou o vydanie odborného stanoviska k navrhovanej činnosti/stavbe „Vodozádržné opatrenia v obci Kolíňany“. 
Súčasťou žiadosti bola projektová dokumentácia pre stavebné povolenie a realizáciu stavby (Ing. Ján Látečka – autorizovaný stavebný inžinier, Nitra, júl 2020). Investorom navrhovanej činnosti/stavby „Vodozádržné opatrenia v obci Kolíňany“ je obec Kolíňany, Nám. L. A. Aranya, 951 78Kolíňany.
Výskumný ústav vodného hospodárstva Bratislava na základe odborného posúdenia predloženej navrhovanej činnosti/stavby „Vodozádržné opatrenia v obci Kolíňany“ poskytuje nasledovné stanovisko: 
Predmetom navrhovanej činnosti/stavby „Vodozádržné opatrenia v obci Kolíňany“ je vybudovanie dažďovej kanalizácie a podzemnej nádrže na akumuláciu dažďovej vody následne využívanej na zavlažovanie zelených plôch na námestí v strede obce a vybudovanie dažďovej záhrady. Týmto spôsobom sa zhodnotí povrchový odtok z komunikácie, ktorý by inak nárazovo odtiekol do priľahlého Kolíňanského potoka. Záujmová lokalita sa nachádza v strede obce Kolíňany na Námestí L.A. Aranya.
Z hľadiska požiadaviek súčasnej európskej legislatívy, ako aj legislatívy SR v oblasti vodného hospodárstva bolo potrebné navrhovanú činnosť/stavbu „Vodozádržné opatrenia v obci Kolíňany“ posúdiť z pohľadu rámcovej smernice o vode, a to vo vzťahu k dotknutým útvarom povrchovej a podzemnej vody. 
Rámcová smernica o vode určuje pre útvary povrchovej vody a útvary podzemnej vody environmentálne ciele. Hlavným environmentálnym cieľom RSV je dosiahnutie dobrého stavu vôd v spoločenstve do roku 2015 resp. 2021 najneskôr však do roku 2027 a zabránenie jeho zhoršovaniu. Členské štáty sa majú snažiť o dosiahnutie cieľa – aspoň dobrého stavu vôd, definovaním a zavedením potrebných opatrení v rámci integrovaných programov opatrení, berúc do úvahy existujúce požiadavky spoločenstva. Tam, kde dobrý stav vôd už existuje, mal by sa udržiavať. 
V prípade nových infraštruktúrnych projektov nedosiahnutie úspechu pri 
-	dosahovaní dobrého stavu podzemnej vody,
-	dobrého ekologického stavu, prípadne dobrého ekologického potenciálu útvarov povrchovej vody, alebo
-	pri predchádzaní zhoršovania stavu útvarov povrchovej alebo podzemnej vody
v dôsledku nových zmien fyzikálnych vlastností útvaru povrchovej vody alebo zmien úrovne hladiny útvarov podzemnej vody, alebo keď
-	sa nepodarí zabrániť zhoršeniu stavu útvaru povrchovej vody z veľmi dobrého na dobrý v dôsledku nových trvalo udržateľných rozvojových činností človeka
sa nepovažuje za porušenie rámcovej smernice o vode, avšak len v tom prípade, ak sú splnené všetky podmienky definované v článku 4.7 RSV.
Lokalita navrhovanej činnosti/stavby „Vodozádržné opatrenia v obci Kolíňany“ je situovaná v čiastkovom povodí Váhu. Dotýka sa dvoch vodných útvarov, a to útvaru povrchovej vody - SKN0063 Bocegaj (tabuľka č.1) a útvaru podzemnej vody predkvartérnych hornín SK200150FK Puklinové a krasovo - puklinové podzemné vody Tribeča (tabuľka č.2).
Útvary podzemnej vody kvartérnych sedimentov sa v predmetnej lokalite nenachádzajú.

a) útvar povrchovej vody   
                                                                                                                                                                        tabuľka č. 1

Čiastkové
povodie	
Kód
VÚ	
Názov VÚ
/typ VÚ	
rkm
	
Dĺžka VÚ
(km)	
Druh  VÚ	
Ekologický
stav/ potenciál	
Chemický stav	
			od	do					
Váh	SKN0063	Bocegaj
/P2M	12,00	0,00	12,00	prirodzený	priemerný (3)	dobrý	
Vysvetlivka:  VÚ = vodný útvar

b) útvar podzemnej vody 
                                                                                                                                                                         tabuľka č. 2

Čiastkové povodie	
Kód VÚ	
Názov VÚ	Plocha VÚ
(km2)	Stav VÚ	
				kvantitatívny	chemický	
Váh	SK200150FK	Puklinové a krasovo - puklinové podzemné vody Tribeča	579,286	dobrý	dobrý	
Vysvetlivka: VÚ = vodný útvar

Navrhovanou činnosťou/stavbou bude dotknutý aj drobný vodný tok s plochou povodia pod 10 km2, ktorý nebol vymedzený ako samostatný vodný útvar:
-	Kolíňanský potok - pravostranný prítok Bocegaja/VÚ SKN0063, s dĺžkou 0,515 km.
Predmetné posúdenie sa vzťahuje na obdobie realizácie navrhovanej činnosti/stavby „Vodozádržné opatrenia v obci Kolíňany“, po ukončení realizácie, ako aj na obdobie počas jej prevádzky.

Vplyv realizácie navrhovanej činnosti na fyzikálne (hydromorfologické) charakteristiky útvaru povrchovej vody alebo zmenu hladiny útvaru podzemnej vody
Predložená projektová dokumentácia pre stavebné povolenie a realizáciu stavby navrhovanej činnosti/stavby „Vodozádržné opatrenia v obci Kolíňany“ sa člení na nasledovné stavebné objekty:
SO 01 - Dažďová kanalizácia s podzemnou vodnou nádržou
SO 02 - Dažďová záhrada.
Z hľadiska požiadaviek článku 4.7 RSV bolo potrebné posúdiť, či realizácia navrhovanej činnosti/stavby „Vodozádržné opatrenia v obci Kolíňany“ nespôsobí zmeny fyzikálnych (hydromorfologických) charakteristík útvaru povrchovej vody SKN0063 Bocegaj a dotknutého drobného vodného tok Kolíňanský potok alebo či navrhovaná činnosť nebude mať vplyv na zmenu hladiny dotknutého útvaru podzemnej vody SK200150FK Puklinové a krasovo - puklinové podzemné vody Tribeča.
Zmenu fyzikálnych (hydromorfologických) charakteristík dotknutého útvaru povrchovej vody SKN0063 Bocegaj a dotknutého drobného vodného tok Kolíňanský potok alebo zmenu hladiny dotknutého útvaru podzemnej vody SK200150FPK Puklinové a krasovo - puklinové podzemné vody Tribeča, môžu spôsobiť tie časti stavby/stavebné objekty navrhovanej činnosti/stavby „Vodozádržné opatrenia v obci Kolíňany“, ktoré budú realizované priamo v týchto vodných útvaroch alebo v priamom dotyku s nimi.
Stručný popis predloženej navrhovanej činnosti
Predmetom predloženej projektovej dokumentácie je vybudovanie podzemnej nádrže a dažďovej záhrady na zužitkovanie zrážkovej vody na mieste jej výskytu. Následne sa táto voda využije na zavlažovanie zelených plôch na námestí v strede obce. Týmto spôsobom sa zhodnotí povrchový odtok z komunikácie, ktorý by inak nárazovo odtiekol do priľahlého Kolíňanského potoka. Zatrávnené plochy predstavujú výmeru cca 2850 m2, ich závlahou sa podporí výpar a zlepší mikroklíma v centre obce bez nutnosti využitia vody z vodovodu v suchom období.
SO 01 - Dažďová kanalizácia s podzemnou vodnou nádržou
Zrážkové vody odtekajúce z miestnej spevnenej komunikácie budú odvedené z jestvujúcej šachty do podzemnej nádrže, ktorá sa v suchom období využije ako rezervoár vody na zavlažovanie priľahlých zelených plôch na námestí. Navrhovaná dažďová kanalizácia pozostáva z jednej vetvy dažďovej stoky, na ktorej budú osadené funkčné objekty – revízne šachty DN 400 (3 ks) a odlučovač ropných látok DELFIN HD-N 20 s vyústením do podzemnej vodnej nádrže NEO X 30 000 l (s rozmermi 15 820 x 2 300 x 1 415 mm). Celková dĺžka dažďového odtoku je 52,3 m a vybuduje sa z rúr PVC DN/ID 150.
SO 02 - Dažďová záhrada
Tvar dažďovej záhrady je daný miestnymi pomermi a využitý bude vhodný spádový reliéf terénu. Celková dĺžka dažďovej záhrady je cca 24 m a šírka od 2,5 – 8,5 m. Celkový objem výkopu je 95,0 m3, pôdna zmes s mulčom na dne záhrady je v objeme 19,0 m3. Dažďová záhrada bude dotovaná vodou z nádrže po jej naplnení cez potrubie DN 150 dĺžky 1,50 m. Na prítoku sa osadia kamene, aby nedošlo k vyplavovaniu jemných častí z podložia. Maximálna hladina zadržanej vody bude na úrovni 194,00 m n.m., prebytočný objem sa odvedie do Kolíňanského potoka cez priepad opevnený lomovým kameňom. Priepadová hrana je široká 2,0 m a dĺžka opevnenia kamennou dlažbou bude 4,0 m. Hrúbka kamennej dlažby bude 200 mm. Dno sa vyspáduje v sklone 2% do spodnej časti záhrady. Pred výkopom je potrebné vytýčiť obvod dažďovej záhrady. Z výkopu sa odstráni trávny kryt a prehĺbi sa jama na potrebnú niveletu dna. Na dno v hrúbke 0,2 – 0,5 m sa rozprestrie zmes zeminy s mulčom, ktorá uľahčí vsakovanie do pôdy s následnou výsadbou rastlín. Svahy sa tiež skultivujú mulčovacou zmesou.

a.1 Vplyv realizácie navrhovanej činnosti/stavbyna fyzikálne (hydromorfologické) charakteristiky útvaru povrchovej vody SKN0063 Bocegaj
Útvar povrchovej vody SKN0063 Bocegaj
a)	súčasný stav
Útvar povrchovej vody SKN0063 Bocegaj (rkm 12,00 – 0,00) bol vymedzený ako prirodzený vodný útvar.
Na základe hodnotenia vôd v rokoch 2013 – 2018 bol útvar povrchovej vody SKN0063 Bocegaj klasifikovaný v priemernom ekologickom stave s nízkou spoľahlivosťou. To znamená, že tento vodný útvar bol do hodnotenia vôd zaradený v rámci skupiny vytvorenej z vodných útvarov s rovnakými charakteristikami a rovnakými vplyvmi a hodnotenie jeho ekologického stavu bolo na základe prenosu informácií. Z hľadiska hodnotenia chemického stavu tento vodný útvar dosahuje dobrý chemický stav, avšak tiež s nízkou spoľahlivosťou. Vzhľadom k tomu je posúdenie uskutočnené na základe expertného odhadu.
(príloha 5.1 „Útvary povrchových vôd, vyhodnotenie stavu/potenciálu, vplyvy, dopady, výnimky“ Návrhu plánu manažmentu správneho územia povodia Dunaja (2020), link: https://www.minzp.sk/voda/vodny-plan-slovenska/).
Ako významné tlaky (stresory), ktoré môžu priamo alebo nepriamo ovplyvniť jednotlivé prvky kvality a tým aj stav útvaru povrchovej vody SKN0063 Bocegaj v Návrhu plánu manažmentu správneho územia povodia Dunaj (2020), prílohe 5.1 „Útvary povrchových vôd, vyhodnotenie stavu/potenciálu, vplyvy, dopady, výnimky“ bolo identifikované:  difúzne znečistenie (znečistenie živinami), a hydromorfologické zmeny (narušenie konektivity) link: https://www.minzp.sk/files/sekcia-vod/3vps-sup-dunaja.pdf.
Na elimináciu znečistenia vypúšťaného z difúznych zdrojov v útvare povrchovej vody SKN0063 Bocegaj sú v Návrhu plánu manažmentu správneho územia povodia Dunaj (2020) navrhnuté opatrenia na dosiahnutie dobrého stavu vôd, a to:
základné opatrenia
-	zníženie znečistenia živinami z poľnohospodárstva, ktoré zahŕňa viaceré opatrenia, ktoré sú špecifikované v zákone o hnojivách č. 136/2000 Z. z. v znení neskorších predpisov.
doplnkové opatrenia
-	zastúpené opatreniami v rámci Programu rozvoja vidieka SR 2014-2020, ktoré sú záväzné až po vstupe poľnohospodárskych subjektov do tohto programu.
Opatrenia na elimináciu hydromorfologických zmien zatiaľ neboli navrhnuté.

b)	predpokladané zmeny fyzikálnych (hydromorfologických) charakteristík útvaru povrchovej vody SKN0063 Bocegaj po realizácii navrhovanej činnosti
Priame vplyvy
Priamy vplyv realizácie navrhovanej činnosti/stavby „Vodozádržné opatrenia v obci Kolíňany“ na fyzikálne (hydromorfologické) charakteristiky útvaru povrchovej vody SKN0063 Bocegaj sa nepredpokladá. K ich ovplyvneniu môže dôjsť nepriamo, prostredníctvom drobného vodného toku Kolíňanský potok, na ktorom bude navrhovaná činnosť realizovaná.
Nepriame vplyvy
Drobný vodný tok – Kolíňanský potok
Drobný vodný tok – Kolíňanský potok je prirodzený vodný tok, pravostranný prítok útvaru povrchovej vody SKN0063 Bocegaj, dĺžky 0,515km.
Zmenu fyzikálnych (hydromorfologických) charakteristík drobného vodného toku Kolíňanský potok môže spôsobiť stavebný objekt SO 02 - Dažďová záhrada.
I.	Počas realizácie navrhovanej činnosti a po jej ukončení
Počas realizácie prác - výstavby dažďovej kanalizácie, zabudovávania podzemnej nádrže, výstavby dažďovej záhrady, sa vzhľadom na charakter a situovanie navrhovanej činnosti/stavby „Vodozádržné opatrenia v obci Kolíňany“ ovplyvnenie fyzikálnych (hydromorfologických) charakteristík drobného vodného toku Kolíňanský potok a následne jeho ekologického stavu nepredpokladá, nakoľko práce budú prebiehať mimo vodného toku.
K určitému ovplyvneniu fyzikálnych (hydromorfologických) charakteristík drobného vodného toku Kolíňanský potok (narušenie brehu) môže dôjsť v mieste, v ktorom sa bude budovať priepad opevnený lomovým kameňom na odvedenie prebytočného objemu vody z dažďovej záhrady. Vzhľadom na lokálny charakter tohto vplyvu možno predpokladať, že tento vplyv nebude významný a nepovedie k zhoršovaniu stavu žiadneho z relevantných prvkov biologickej kvality, ani podporných hydromorfologických a fyzikálno-chemických prvkov vstupujúcich do hodnotenia ekologického stavu drobného vodného toku Kolíňanský potok a následne ani útvaru povrchovej vody SKN0063 Bocegaj, do ktorého je drobný vodný tok Kolíňanský potok zaústený. Rovnako sa nepredpokladá ani zhoršenie situácie z hľadiska špecifických syntetických a nesyntetických znečisťujúcich látok relevantných pre dotknutý vodný útvar.
II.	Počas prevádzky navrhovanej činnosti
Počas užívania navrhovanej činnosti/stavby „Vodozádržné opatrenia v obci Kolíňany“, pri výdatnejších zrážkach bude prebytočná voda z dažďovej záhrady odvádzaná do drobného vodného toku Kolíňanský potok. Ovplyvnenie fyzikálnych (hydromorfologických) charakteristík drobného vodného toku Kolíňanský potok a zhoršenie jeho ekologického stavu sa vzhľadom na charakter činnosti nepredpokladá. 
Rovnako sa nepredpokladá ani vplyv na hydrologický režim (veľkosť a dynamiku prietoku a z toho vyplývajúcu súvislosť s podzemným vodami) a kontinuitu toku v drobnom vodnom toku Kolíňanský potok.
Ovplyvnenie morfologických podmienok (usporiadanie riečneho koryta, premenlivosť jeho šírky a hĺbky, rýchlosť prúdenia, štruktúra a substrát koryta rieky a štruktúra príbrežného pásma) drobného vodného toku Kolíňanský potok, ani významný vplyv na fyzikálno-chemické prvky kvality a špecifické syntetické a nesyntetické znečisťujúce látky relevantné pre tento drobný vodný tok, sa taktiež nepredpokladá. 
Pri zvýšenom prítoku odvedených dažďových vôd do drobného vodného toku Kolíňanský potok, môže dôjsť k lokálnemu a dočasnému zvýšeniu rýchlosti prúdenia. Pri prívalových dažďoch môže dôjsť k dočasnému zhoršeniu kvality vody vplyvom napr. zvýšených koncentrácií nerozpustených látok. Uvedené skutočnosti by sa na ekologickom stave tohto drobného vodného toku a následne ani útvaru povrchovej vody SKN0063 Bocegaj, do ktorého je tento drobný vodný tok zaústený, nemuseli prejaviť, čo je však potrebné zmonitorovať vo forme post-realizačného monitoringu. Zároveň by zvýšené zrážky mohli vzhľadom k veľkosti Kolíňanského potoka prietoky navýšiť. Odporúča sa tiež, aby do dažďovej záhrady boli vysadené pôvodné vhodné druhy rastlín, aby sa predišlo zaneseniu inváznych druhov rastlín do potoka. Post realizačný monitoring by mal zahŕňať základné fyzikálno-chemické prvky kvality (pre daný typ toku P2M, vo frekvencii aspoň 4 krát do roka) a prieskum makrofytov.
c)	predpokladaný kumulatívny dopad súčasných a novo vzniknutých zmien fyzikálnych (hydromorfologických) charakteristík útvaru povrchovej vody SKN0063 Bocegaj po realizácii navrhovanej činnosti/stavby na jeho ekologický stav
Na základe predpokladu, že nové zmeny fyzikálnych (hydromorfologických) charakteristík drobného vodného toku Kolíňanský potok, ktorých vznik súvisí priamo s realizáciou navrhovanej činnosti/stavby „Vodozádržné opatrenia v obci Kolíňany“, by mali mať len zanedbateľný lokálny rozsah a vzhľadom na skutočnosť, že ide o malý vodný tok, možno predpokladať, že kumulatívny dopad už existujúcich zmien fyzikálnych (hydromorfologických) charakteristík drobného vodného toku Kolíňanský potok a predpokladaných nových zmien nevznikne a na jeho ekologickom stave a následne ani na ekologickom stave útvaru povrchovej vody SKN0063 Bocegaj, do ktorého je Kolíňanský potok zaústený, by sa nemal prejaviť.
Realizácia navrhovanej činnosti „Vodozádržné opatrenia v obci Kolíňany“ nebude mať vplyv na opatrenia, ktoré boli navrhnuté v Návrhu plánu manažmentu správneho územia povodia Dunaj (2020) na dosiahnutie environmentálnych cieľov v útvare povrchovej vody SKN0063 Bocegaj a rovnako nebráni vykonaniu akýchkoľvek ďalších (i budúcich) opatrení.
a.2 Vplyv realizácie navrhovanej činnosti na zmenu hladiny útvaru podzemnej vody SK200150FKPuklinové a krasovo - puklinové podzemné vody Tribeča
Útvar podzemnej vody SK200150FK
a)	súčasný stav
Útvar podzemnej vody SK200150FK Puklinové a krasovo - puklinové podzemné vody Tribeča bol vymedzený ako útvar predkvartérnych hornín s plochou 579,286 km2. Na základe hodnotenia jeho stavu v rámci 3. cyklu plánov manažmentu povodí bol tento útvar klasifikovaný v dobrom kvantitatívnom stave a v dobrom chemickom stave.
Postup hodnotenia kvantitatívneho a chemického stavu útvarov podzemnej vody je bližšie popísaný v Návrhu plánu manažmentu správneho územia povodia Dunaj (2020), v kapitole 5.2 link: https://www.minzp.sk/files/sekcia-vod/3vps-sup-dunaja.pdf.
Predpokladané zmeny hladiny podzemnej vody v útvare podzemnej vody SK200150FK
I.	Počas realizácie navrhovanej činnosti a po jej ukončení
Počas realizácie navrhovanej činnosti/stavby „Vodozádržné opatrenia v obci Kolíňany“ a po jej ukončení, vzhľadom na jej charakter a navrhované technické riešenie, ovplyvnenie obehu a režimu podzemných vôd v útvare podzemnej vody SK200150FK Puklinové a krasovo - puklinové podzemné vody Tribeča ako celku sa nepredpokladá.
II.	Počas prevádzky/užívania navrhovanej činnosti
Počas užívania navrhovanej činnosti/stavby „Vodozádržné opatrenia v obci Kolíňany“ ovplyvnenie obehu a režimu podzemných vôd v útvare podzemnej vody SK200150FK Puklinové a krasovo - puklinové podzemné vody Tribeča ako celku sa nepredpokladá. Minimálne lokálne zvýšenie hladiny podzemnej vody možno očakávať počas užívania a prevádzky v mieste dažďovej záhrady, čo však vo vzťahu k plošnému rozsahu dotknutého útvaru podzemnej vody 579,286 km2 nepredstavuje významnú zmenu.
Záver

Na základe odborného posúdenia predloženej navrhovanej činnosti/stavby „Vodozádržné opatrenia v obci Kolíňany“, situovanej v čiastkovom povodí Váhu, v rámci ktorej má byť vybudovaná dažďová kanalizácia s podzemnou nádržou na dažďovú vodu a dažďová záhrada, vplyv realizácie navrhovanej činnosti/stavby z hľadiska požiadaviek článku 4.7 rámcovej smernice o vode a zákona č. 364/2004 Z. z. o vodách v znení neskorších predpisov, na zmenu hladiny dotknutého útvaru podzemnej vody SK200150FK Puklinové a krasovo - puklinové podzemné vody Tribeča, sa nepredpokladá. Útvary podzemnej vody kvartérnych sedimentov sa v lokalite predmetnej navrhovanej činnosti/stavby nenachádzajú.
Vzhľadom na charakter predmetnej navrhovanej činnosti, jej vplyv na zmenu fyzikálnych (hydromorfologických) charakteristík drobného vodného toku Kolíňanský potok a následne ani útvaru povrchovej vody SKN0063 Bocegaj, do ktorého je tento drobný vodný tok zaústený, sa nepredpokladá. Vplyv predpokladaných identifikovaných nových zmien fyzikálnych (hydromorfologických) charakteristík drobného vodného toku Kolíňanský potok by mal byť zanedbateľný a nemal by spôsobiť postupné zhoršovanie jeho súčasného ekologického stavu, nepredpokladá sa ani zhoršovanie ekologického stavu útvaru povrchovej vody SKN0063 Bocegaj, do ktorého je tento drobný vodný tok zaústený. Post realizačný monitoring by mal zahŕňať základné fyzikálno-chemické prvky kvality (pre daný typ toku P2M, vo frekvencii aspoň 4 krát do roka) a prieskum makrofytov.

Na základe uvedených predpokladov navrhovanú činnosť „Vodozádržné opatrenia v obci Kolíňany“, podľa článku 4.7 RSV nie je potrebné posudzovať.

Vypracoval:  Výskumný ústav vodného hospodárstva Bratislava

V Bratislave, dňa 23. apríla 2021